Tulipahan myräkkä, mitä arvelinkin. Haluan selventää ajatuksiani twiittieni aiheuttaman keskustelun vuoksi. Huoleni Suomesta ja lähimmäisten turvallisuudesta on kuitenkin niin tärkeä ja vakava asia, että koin minulle tärkeäksi kirjoittaa blogin aiheesta, jonka koen tärkeäksi. Suomen tulee olla turvallinen maa kaikille.

Putsataan ihan ekaksi pöytä rasismista: En hyväksy rasismia missään olosuhteissa. Hädänalaiset turvapaikanhakijat ansaitsevat turvaa Suomesta. Turvapaikanhakijoita kohtaan minulla ei ole mitään vastaan. Niitä suomalaisia tai Suomessa oleskelevia turvapaikanhakijoita kohtaan, jotka eivät osaa käyttäytyä, minulla on.

En hyväksy rikollisuutta, enkä erityisesti raiskauksia missään olosuhteissa tekijän taustasta riippumatta. Raiskauksiin syyllistyneet tulee saada kiinni ja tuomittava teoistaan. Poliisin tulee tutkia kaikki ilmoitukset raiskauksista ja tuomioistuinten rangaista näistä teoista. Raiskauksista saatavien tuomioiden tulisi Suomessa olla täysin erilaisia kuin nykyisin. Miten on mahdollista, että Suomessa alle puolet raiskaustuomiosta on ehdottomia? Yleisen oikeustajun mukaista on, että tällaisista teoista saa oikeudenmukaisen tekijälle tuntuvan rangaistuksen. Kun kuulin ystäväni alaikäisen tyttären tulleen raiskatuksi turvapaikanhakijoiden toimesta heräsi iso kysymys, missä menee raja auttamisen, suvaitsevaisuuden ja riskinottamisen välillä?

Turvapaikanhakijoille annettua suojaa väärin käyttävien tekemien raiskauksien ja muiden rikosten tulisi mielestäni olla tarpeeksi iso syy maasta karkotukseen. Se, että 60-luvulla on tehty sopimus, joka estää tämän, ei ole enää tarpeeksi hyvä selitys tälle ongelmalle. Maailma on muuttunut noista ajoista ja tällaisia periaatteita on siksi arvioitava uudelleen. Mielestäni on hyvä, että rikokseen syyllistyneiden karkottamisen nopeuttamista ollaankin selvittämässä.

Mielestäni on ilmiselvää, että rangaistus on kärsittävä. Rangaistuksen kärsimisen jälkeen rikoksen tulee vaikuttaa siihen, saako rikokseen syyllistynyt jäädä maahan. Rangaistuksensa kärsinyt tulee karkottaa Suomesta niin pian kuin se on mahdollista. Ymmärrän, että sodan keskelle ei ketään voida palauttaa, mutta heti olojen rauhoituttua karkottaminen tulee tehdä.

Aiheesta tulee kyetä puhumaan. Ei voi olla niin, että antamamme turvan vuoksi Suomessa joudutaan pelkäämään rikosten uhriksi joutumista. Mielestäni jokainen rikos on järkyttävä teko, oli sen tekijä sitten kantasuomalainen tai turvapaikanhakija.

Suomen tulee olla turvallinen maa, jossa kaikilla on mahdollisuus liikkua vapaasti ulkona ilman pelkoa. Rikoksista annettavien rangaistusten tulee olla tuntuvia. Rikokseen syyllistyneille turvapaikanhakijoille ei tule antaa Suomessa suojelua, vaan heidät tulee karkottaa rangaistuksen istumisen jälkeen heti kun mahdollista.

Ja mitä tulee Twitter-tiliini niin se on vain ja ainoastaan minun, jokainen twiitti lähtee omasta toimestani, tykkäsit tai et, koen että minullakin on oikeus jakaa mielipiteitäni ja ajatuksiani. Tulen jatkossa kirjoittamaan blogeja säännöllisesti tänne selanne.comiin aiheista, jotka minua kiinnostavat ja koskettavat.

– Teemu Selänne